钦定古今图书集成/方舆汇编/职方典/第1320卷 > 《海螺岩》前人
## 钦定古今图书集成/方舆汇编/职方典/第1320卷 > 《海螺岩》前人

盘郁峰峦上，层层结海螺。赏心寻石室，学道爱云阿。
梅老香生蕊，松高翠落柯。结茅吾愿足，身世待如何。

《通志》：“桂源山多菌桂。梁始兴太守范云《咏桂》诗：‘南中
有八树，繁华无四时，不识风霜苦，安知零落期’。”旧有
石刻，置侯司空庙中。

《府志》：“唐武德初，梁萧铣未附，遣兵袭韶，刺史邓文进
率乐昌民拒之泷口。”

《开元天宝遗事》：张九龄少年时，家养群鸽，每与亲知
书信往来，只以书系足上，依所教之处，飞往投之。九
龄目之为“飞奴”，时人无不爱讶。

《本事诗》：张曲江与李林甫同列，元宗以文学精识深
器之。林甫嫉之若仇。曲江度其巧谲，虑终不免，为《海
燕诗》以致意曰：“海燕何微眇，乘春亦暂来。岂知泥滓
贱，祇见玉堂开。绣户时双入，华轩日几回。无心与物
竞，鹰隼莫相猜。”然亦终退斥。

《府志》：翁源县东七十里罗江水中。唐诗人邵谒，尝筑
室读书于此，后人立祠祀之，乡人呼谒为“邵一。天祐
间，补太学生，卒于学。一日县人祷旱，忽神降附小巫
曰：‘某乃邵一秀才也’。父老异之，因曰：‘秀才平日能诗，
今欲求一诗可乎’？巫不识字，应口成诗云：‘翁山山下
少年郎，忆得当年别故乡。惆怅不堪回首处，隔江犹
见旧书堂’。”

广明之乱，黄巢破西衡州有麻寨村，虞氏女与战，败
之。是时韶境悉被其害。

《宋史凌策传》：卢之翰任广州，无廉称，以策有干名，拜
职方员外郎，直史馆，命代之，赐金紫。广、英路自吉河
趣板步二百里，当盛夏时瘴起，行旅死者十八九。策
请由英州大源洞伐山开道，直抵曲江，人以为便《刑法志》：广东路瘴疠，惟英德府为最甚，谓之“人间生
地狱”，诸司公事欲速成者，多送之，自非死罪，至即诬
伏，亟就刑责以出。五年，臣僚言之，诏本路诸司公事
应送别州者，无送英德府。

《府志》：“元至元二年，翁源民谭清等据府城，乐昌张闻
韶攻走之。清还据翁源，蒋信举据英德。陈友谅复遣
熊天瑞取韶州，诸县多不服。洪武元年，纳款于常遇
春，大患乃平。”

至正十二年七月，郴寇攻陷乐昌、乳源，复谋攻府城。
乳源义士邓可贤遣子间道报同知贾住，授以方略，
贼临境，知有备而退。

明洪武十四年，翁源蒙志昌叛，据《山砦》，征之数年，始
捣其巢。

二十七年，乳源贼首邝友明作乱，大军剿平之，人多
死田荒。江、楚、闽、汀之民，多占籍于乳源。

天顺八年，流贼陷乐昌，寻复之。是岁，贼攻乳源，不克，
攻英德，以“寨将夫人显灵”而退。

成化元年，猺寇翁源，捕盗老人吴洪进与战，败之。复
战，洪进遇害。

二十三年，贼华贵浩攻陷乳源，推官周盛擒斩之。
弘治五年，深洞民江钦纠众作乱，知府钱镛擒之。
十一年，连山贼刘杨保入据黄峒，佥事徐玹平之，奏
立巡检司。

正德二年，灵君山贼过天星寇乐昌，老人欧觊擒之。
九年，三浰贼池仲容劫掠翁源、上乡诸铺，南赣巡抚
王守仁剿平之，阴阳官何士仁战死之。是年，东莞民
袁周入乳源小水山，结深峒贼邓象玉等流劫郴、桂，
官兵剿之，贼胡袁更名龚福全，入乐昌，合高快马等
贼。

十二年，九峰贼高快马等攻乐昌，知县李增破走之。
十三年，快马龚福全等攻乳源，通判莫相督官兵破
之。贼走云门寺，复为昌民龚镇和所败。兵备副使王
大用督剿，斩其首恶，馀党悉平。是年，琶山、罗山猺流
劫英德，大用合剿殆尽。
嘉靖六年，芙蓉铺民李凤、李英入浰头，招旧贼曾蛇
子、鬼吹角、过天星等，大掠南塘诸铺，通判符锡剿平
之。

二十一年，大小罗山贼窃发，流劫城外之西河，焚庐
舍，恣虔刘住札，逾两昼夜。时承平久，民不为备，男女
老幼走渡河，其间溺死者浮尸塞江。自是日出没跳
梁，岭南绎骚。丁丑，督府命师讨之。师始出，遇贼清远，
败之。

二十五年，贼掠英德、大湾等乡，乡人徐本和战死。
三十一年，大罗山贼大掠翁源诸村。

四十三年，大罗山贼掠乳源诸乡，官军合剿，乃定。
隆庆年，贼党张廷光、许朝富等劫翁源、上乡南赣，巡
抚李崇亲督兵剿平之，因于三华山置镇善后。
万历三年，贼李元乐、盘国珊等倡乱英德，兵道姜忻
亲剿平之。

十七年春，邻邑“妖贼”李圆明、朗炫党，肆劫府道，奉两
广军门刘、南赣军门秦发兵夹剿。不一月而巨魁授
首，馀党悉平。

四十四年十八《山贼》流劫英德诸乡，乡兵总范汉、范
潮战死。

天启七年，石富贼首何惟一等，劫掠浛光厂，杀弓兵
二人。自后劫黄花寨等地方，殆无虚日。

崇祯二年，白牛炉贼流劫翁源、陈磜、李村。
三年，九连山寇钟灵秀、陈万率众千人，攻陷始兴、乐
昌，掠曲江、平圃司八村及清溪司、覆船冈、翁源、英村、
南浦等处。南韶道瞿士达会兵堵剿。时檄诸营未集，
千户梁美轮遇害。未几，灵秀等俱就戮。

十一年三月，楚寇刘新宇等率党二千，从九峰入乐
昌，由王村、靖村直抵帽峰山，攻城旬馀，知县潘复敏
严守，退之。督院张镜心遣游击张开祚援韶，要贼于
萧村，斩数百级。复远追中贼伏，开祚战死。

十六年，献贼披猖，楚、衡、郴相继沦陷，庾关将士望风
而逃，连州失守。韶城众志不固，挈家四出，官不能禁。
南韶道王孙兰见孤城无援，遂冠带自经。同时楚寇
入九峰，署乐昌、南雄通判。宋永熙守城有方略，颇歼
其渠，卒。

《贵耳集》：韶州南华寺，乃六祖大鉴禅师真身道场，有
达摩衣钵存焉。所谓袈裟尚有髣髴，而钵犹存。有一
痕，伪刘公主所触。今寺有补钵庄，即公主舍也，有虎
夜必来守。衣钵如则天所赐，皆不存。独有柳子厚文，
亦非旧本。更有黄叶斋僧文，自称率土大将军，唐之
丁酉年。后彭帅为经略，适有曾忠之变，亦是丁酉年。
遂碎此碑，碑阴乃东坡《饭僧疏》文，二碑俱不存矣。
《老学庵笔记》：“英州石山，自城中入锺山，涉锦溪至灵泉，乃出石处。有数家专以取石为生，其佳者质温润
苍翠，叩之声如金玉然，匠者颇閟之。常时官司所得，
色枯槁，声如击朽木，皆下材也。”

《齐东野语》：东坡北归，经过韶州月华寺，值其改建法
堂，僧丐坡题梁，坡欣然援笔，右梁题岁月，左梁题云：
“天子万年，永作神主。敛时五福，敷锡庶民。地狱天宫，
同为净土。有性无性，共成佛道。”右梁题字，一夕为盗
所窃，左梁字尚存。余尝见之，墨色如新。坡归至常州
报恩寺，僧堂新成，以板为壁。坡暇日题写几遍。党祸
作，凡坡之遗墨，所在搜毁。寺僧以厚纸糊壁，涂之以
漆，字赖以全。至绍兴中，诏求苏、黄墨迹，时僧死久矣，
一老头陀知，以告郡守，除去漆纸，字画宛然，临本以
进。高宗大喜，老头陀得祠曹牒为僧。

《四六话》：谭昉，曲江人，荆公少年仕宦韶州之友也，特
善笺表。荆公在金陵，称其一对云：“车斜韵阴，竞病声
难。”“竞病”二字，曹景宗故事也。白乐天与元微之书：“何
处春深好”，诗以“斜车”二字为韵，往来几百篇。

《容斋随笔》：英州之北三十里有金山寺，予尝至其处，
见法堂后壁题两绝句，僧云：广州钤辖俞似之妻赵
夫人所书，诗句洒落不凡，而字画径四寸，遒健类薛
稷，极可喜。数年后又过之，僧空无人，壁亦隳圮，犹能
追忆其语，为记于此。其一云：“莫遣韝鹰饱一呼，将军
谁志灭城狐。年来万事灰人意，只有看山眼不枮。”其
二云：“转食胶胶扰扰间，林泉高步未容攀。兴来尚有
平生屐，管取东南到处山。”盖似所作也。今按：金山寺
在灵州，不属英德。

《通志》：王韶之《始兴记》：“城西北十馀步有栖霞楼，临川
面山，洵称胜游焉。罗君章居之，因名为罗公洲。楼下
洲上，果竹交荫，长杨傍映，高柳前疏，虽即城隍，趣同
丘壑。”按：君章名含，襄阳人。居不在始兴，姑记于此。
旧志有秦时牺尊，制作奇古。宋宣和间，有以势取，舟
中出峡，遭风涛甚惧，乃还之庙中。今亡矣。庙亦废。
《府志》：《欧阳文忠集周府君碑跋》云：“《后汉桂阳周府君
碑》，按《韶州图经》云：‘《后汉桂阳太守周府君碑》，按庙在
乐昌县西一百一十八里武溪上，武溪惊湍激石，流
数百里。昔马援南征，其门人袁寄生善吹笛，援为作
歌和之，名曰《武溪深》。其辞曰：‘滔滔武溪一何深，鸟飞
不渡，兽不能临。嗟哉武溪何毒淫，周使君开此溪，下
合滇水，桂阳人为立庙刻石’’。”又云：碑在庙中，郭苍文。
今碑文磨灭，云府君字君光，而名已讹缺不可辨。《图
经》但云周使君，亦不著其名。《后汉书》又无传，遂不知
为何人也。按：武水源出柳州临武县鸬鹚石，南流二
百里入桂阳，而桂阳滇水、卢溪、曹溪之水，皆与武水
合流，其俗谓水湍浚为泷。韩退之有诗云：“南下乐昌
泷。”即此水也。碑首题云“神汉”者，如唐人云圣唐尔。盖
当时巳为此语，而史传他书无之，独见于此碑也。《南
丰集》：熙宁八年，余从知韶州王之材求得此木，之材
又以书来曰：“按曲江县图经，周府君名昕，字君光。”则
永叔云《图经》不著其名者，盖未之详也。又有碑阴列
故吏及工师官号、州里、姓名之材，并模以来，永叔盖
未得之也。其碑阴“曲江”字皆作曲红，而“苍江”字、“江夏”
字亦作红，盖古字通用，不可不知。此学者所以贵乎
博览也。

《春明梦馀录》：“韶州北境乐昌、仁化，北界桂阳、郴州，林
深俗梗。故湖广设兵备于郴阳，广东设兵备于清远，
夹立两镇。东南翁源界惠州，事颇缓，列黄冈、桂山丫
二巡司及六关隘。”

《搜神后记》：“始兴机山东有两岩相向，如䲭尾，石室数
十所，经过皆闻有金石丝竹之响。”

《贵耳集》：曲江有二奇，张相国以铁铸，六祖禅师以铜
铸。俗语云：“铁胎相公铜身。”六祖铁胎有二身，一在庙，
一在郡庠，铜身在大鉴寺。广州天庆观有铜铸刘王
像，当铸时不像其容，杀数匠始成，衮冕具在。

《谈苑》：“韶州岑水场，往岁铜发，掘地二十馀丈即见铜。
今铜益少，掘地益深，至七八十丈。役夫云，地中变怪
至多，有冷烟气中人即死。役夫掘地而入，必以长竹
筒端置火，先试之，如火焰青，即是冷烟气也，急避之
勿前乃免。有地火自地中出，一出数百丈，能燎人。役
夫亟以面合地，令火自背而过，乃免。有臭气至腥恶”，
人间所无者也。忽有异香芬馥。亦人间所无者也。地
中所出沙土。运置之穴外。为风所吹。即火起。

《万花谷》：进士牛益梦至天第，吏曰：“此群玉宫也。”见殿
上有玉碑，朱书字，蒙以绛纱大字，云“中州天仙籍。”其
次皆姓字数千，其中惟识数人，乃吕彝简、李迪、余靖而已。有故人吕臻掌此宫，益问：“今世卿相亦皆仙乎？”
曰：“十中七人